มีอาการ หายใจเหนื่อยเจ็บหน้าอกเป็นโรคกรดไหลย้อนมานานมากๆ มีแน่นท้อง แน่นในคอแสบร้อนกลางอก กินอาหารแล้วแน่นท้อง แบบนี้ต้องทำอย่างไร บ้าง มีเสมหะติดในคอ กินอาหารไม่เป็นเวลา
สวัสดีค่ะ อาการหายใจเหนื่อย เจ็บหน้าอก แสบร้อนหน้าอก แน่นท้อง แน่นคอ มีเสมหะในคอ เรอบ่อย ก็อาจเกิดจากโรคกรดไหลย้อนได้ ซึ่งการดูแลรักษาตนเอง ได้แก่ การเลือกทานอาหารที่ย่อยง่าย และควรทานให้ครบ 3 มื้อ หรือมากกว่า 3 มื้อก็ได้ โดยแบ่งทานครั้งละน้อย ไม่ควรปล่อยให้ท้องว่างและหิว ทั้งนี้ ไม่ควรทานอาหารรสจัด รวมถึงห้ามทานรสเผ็ด ไม่ทานอาหารที่มีไขมันสูง เช่น อาหารทอดต่างๆ อาหารผัด ควรเคี้ยวช้าๆ ให้ละเอียด ไม่ทานและกลืนเร็ว ไม่ทานอาหารครั้งละปริมาณมากเกินไป ไม่ดื่มน้ำอัดลม อัดแก๊สต่างๆ รวมถึงชา กาแฟ โกโก้ แอลกอฮอล์ และไม่ควรทานอาหารก่อนนอนภายใน 2 ชั่วโมง ห้ามทานยาแก้ปวดในกลุ่ม NSAIDs เช่น แก้ปวดเมื่อย ปวดข้อ เป็นต้น นอกจากนี้ หากสูบบุหรี่อยู่ก็ควรงดสูบด้วยค่ะ เพราะเป็นตัวกระตุ้นให้อาการกำเริบได้หากอาการยังไม่บรรเทา อาจทานยาที่ช่วยยับยั้งการหลั่งกรด เช่น แรนิทิดีน (ranitidine) ยาโอเมพราโซล (omeprazole) เป็นต้น และยาที่ช่วยเพิ่มการเคลื่อนตัวของระบบทางเดินอาหาร ซึ่งช่วยให้อาหารเคลื่อนตัวออกจากกระเพาะอาหารเข้าสู่ลำไส้เล็กได้เร็วขึ้น เช่น ยาเมโทโคลพราไมด์ (metoclopramide) เป็นต้น หรือยาที่ช่วยเคลือบชั้นเยื่อบุผิวของกระเพาะอาหารและหลอดอาหาร ซูคราลเฟต โซเดียม อัลจิเนต เป็นต้นหากอาการเป็นมานานแล้ว หรือรุนแรงขึ้น แม้จะปฏิบัติตัวและทานยาแล้วก็ตาม แนะนำควรไปพบแพทย์เฉพาะทางอายุรกรรม เพื่อหาสาเหตุอื่นๆ ที่อาจพบร่วม เช่น มีแผลในกระเพาะอาหาร โรคหัวใจชนิดต่างๆ เป็นต้น ซึ่งแพทย์อาจต้องมีการตรวจเพิ่มเติม เช่น การส่องกล้องทางเดินอาหาร เป็นต้น